
Ce să urmărești pe Eurosport în octombrie

Octombrie este luna în care ciclismul, snookerul și sporturile de iarnă se întâlnesc pe Eurosport. Iată tot ce trebuie să știi despre cele mai importante evenimente ale acestei luni:

Ciclism
Octombrie aduce ultimul Monument al anului din sezonul de ciclism 2026, Il Lombardia. Cicliști de top, precum Remco Evenepoel, Paul Seixas sau Juan Ayuso se întâlnesc pe 10 octombrie pe un traseu de 239 km între Bergamo și Como, cu multe cățărări succesive și peisaje spectaculoase. 
Înaintea Turului Lombardiei, Eurosport și HBO Max transmit Campionatele Europene de ciclism pe șosea de la Ljubljana, Slovenia (3-7 octombrie) și cursa Gran Piemonte (8 octombrie). De asemenea, pe 22 octombrie are loc evenimentul de prezentare al traseului pentru ediția din 2027 a Turului Franței. Acesta va fi transmis începând cu ora 12, în direct pe Eurosport și pe HBO Max.

Snooker
Sezonul de snooker continuă la Eurosport și pe HBO Max cu două competiții din cadrul World Snooker Tour. Luna începe cu Openul Shenzhen din China, unde elita snookerului se luptă pentru marele premiu de 177,000 de lire sterline. Semifinalele au loc pe 3 octombrie, iar finala pe 4 octombrie. 
Două săptămâni mai târziu, între 18 și 25 octombrie, Openul Irlandei de Nord reunește jucători precum Judd Trump, Ronnie O’Sullivan, Neil Robertson, Zhao Xintong sau Mark Williams la Belfast, unde fondul total de premii este de 550,000 de lire sterline.

Sporturi de iarnă
Luna aceasta, sporturile de iarnă revin pe Eurosport și HBO Max cu un nou sezon plin de momente palpitante. La finalul lunii octombrie se desfășoară primele două etape ale Marelui Premiu de patinaj artistic, cea din Franța (23-25 octombrie) și cea din Canada (31 octombrie - 1 noiembrie).
Totodată, Cupa Mondială de schi alpin 2026-2027 începe la finalul acestei luni în direct și în exclusivitate la Eurosport și pe HBO Max, cu proba de slalom uriaș de la Sölden, Austria. În cursa feminină de pe 24 octombrie, Mikaela Shiffrin, campioana mondială en-titre cu peste 110 victorii în probele de Cupă Mondială, este principala favorită la un nou succes. În cursa masculină de pe 25 octombrie, multiplul campion mondial Marco Odermatt vrea să înceapă cu bine drumul spre al șaselea titlu consecutiv. 

Pentru mai multe detalii, program și cele mai importante știri și noutăți, vizitează Eurosport.ro.

